Լարիսա (քաղաք)

Լարիսա (), քաղաք Հունաստանում։ Թեսալիա մարզի վարչական կենտրոնն է։ Մեծությամբ Հունաստանի 5-րդ քաղաքն է ` Աթենքից, Սալոնիկից, Պատրասից և Հերակլիոնից հետո։ Բնակչությունը` 131 095մարդ (2006) ։

Հունաստանի Թեսալիա երկրամասի ամենախոշոր քաղաքը գյուղատնտեսական արտադրանքի վերամշակման կենտրոն է, տրանսպորտային կարևոր հանգույց, որ երկաթուղով ու ավտոմայրուղիներով կապված է Վոլոս նավահանգստի, Սալոնիկ, Աթենք և այլ քաղաքների հետ։ Լարիսայի քաղաքային համայնքի մեջ մտնում են նաև Գիանուլի, Պլատիկամպոս, Նիկայա, Տերպսիթեա և նրա արվարձանը դարձած մերձակա այլ բնակավայրեր, որոնց ներառմամբ քաղաքի բնակչության թիվը հասել է 174 հազարի, զբաղեցրած տարածքը՝ 572.3 քառակուսի կիլոմետրի։

Ավանդազրույցն ասում է, որ Լարիսայում է ծնվել առասպելական հերոս Աքիլեսը, իսկ բժշկության հայր համարվող Հիպոկրատեսը ապրել ու մահացել է այստեղ։

Այսօր Լարիսան Հունաստանի առևտրային, գյուղատնտեսական ու արդյունաբերական կարևորագույն կենտրոններից է։

Կլիմա 
Կլիման մոտ է միջերկրածովյան շոգ ամառների կլիմային։ Ձմեռները մեղմ են, բայց երբեմն ձնաբքեր են լինում։ Ամառները շոգ են, ջերմաստիճանը երբեմն հասնում է 40 °C: Հազվադեպ չեն առատ անձրևները, որոնք վնաս են հասցնում գյուղատնտեսությանը։ Տեղումների տարեկան միջին քանակը կազմում է 413 միլիմետր։

Առասպելաբանություն
Հին հունական առասպելների համաձայն՝ քաղաքը հիմնադրել է Ակրիսիուսը, որին պատահմամբ սպանել է իր ծոռը՝ Պերսևսը։

Լարիսայում են ապրել աստվածների սիրած հերոս Պելևսն ու նրա որդին՝ Աքիլլեսը։

Ըստ ավանդազրույցներից մեկի՝ Լարիսա  ջրահարսը, որի անունով կոչվել է քաղաքը, եղել է արտասովոր նախահայրերից մեկի՝ Պելասգուսի դուստրը :

Պատմություն 
Քաղաքի տարածքում կատարված պեղումների արդյունքում հայտնաբերվել են հին, քարեդարյան բնակավայրերի հետքեր, բայց ընդհանուր առմամբ այս տարածքը համեմատաբար հեռու է ընկած եղել առաջավոր մշակույթի օջախներից։ Ներկայիս Լարիսայի շրջակայքը վաղնջական ժամանակներից հայտնի է եղել իր բարեբերությամբ, դրա գյուղատնտեսական առումով կարևորությունը նկատվել ու կիրառվել է. դասական անտիկ ժամանակներում այն հռչակված է եղել ցեղական ձիերով։

Լարիսա (Λάρισα Lárīsa) բառը նախահունական՝ պելասգիական ծագում ունի, նշանակում է բերդ։ Հին հունական շատ քաղաքներ են այդպիսի անուն կրել։ Իսկ թեսալյան Լարիսայի անունը առաջին անգամ արձանագրվել է արիստոկրատական Ալևադյան տոհմի առնչությամբ։ Ժամանակին այն եղել է նաև պոլիս՝ քաղաք-պետություն։ Դա տեղի է ունեցել այսպես կոչված՝ դասական դարաշրջանում։

Լարիսայում իշխող Ալևադների ձայնը վճռորոշ էր ոչ միայն քաղաքին, այլև ողջ Թեսալիա մարզին վերաբերող հարցերում ու գործերում։ Առաջին սրբազան պատերազմի ժամանակ նրանք վճռականորեն սատարել են Դելփիքին և այդուհետ մեծ հեղինակություն վայելել ողջ Հունաստանում։ Նրանք են հիմնել Պիթիական խաղերը և անհրաժեշտ ջանքեր գործադրել դրանք պահպանելու համար։ Հույն-պարսկական կռիվների ժամանակ Լարիսան, ինչպես և ողջ Թեսալիան, պաշտպանել է պարսիկներին։ Պարսկաստանի պարտությունից հետո Թեսալիան և Լարիսան ակտիվ դեր չեն խաղացել պատմության մեջ։

1941 թվականին քաղաքը զգալիորեն ավերվել է իտալական օդուժի ռմբահարումների հետևանքով։
 
Ենթադրվում է, որ Լարիսայում են ապրել ու վախճանվել անտիկ բժշկության հայր Հիպոկրատեսը և անվանի փիլիսոփա Գորգիաս Լեոնտինացին։

Քույր քաղաքներ

Ծանոթագրություններ

Արտաքին հղումներ 

Source
Official Website
Region of Thessaly Official Website
International airport of Central Greece
Larissa on Web
Larissa The Official website of the Greek National Tourism Organisation
Larissa Photos 

Հունաստանի քաղաքներ